Document ID: /roh_data/filtered/fineweb-2-filterrobots_roh.jsonl.gz/58656

La Quotidiana 02-12-1998, p. 19 Èn ils scolasts surdumandads en la educaziun sexuala e prevenziun cunter AIDS? Ils resultats da la retschertga 1998 tar var 1000 giuvenils da 16-17 onns ■ (anr) Dapi il 1993 è ina part da l’instrucziun dal stgalim superiur ultra da l’educaziun sexuala er la prevenziun cunter AIDS. Ina retschertga, fatga da divers gremis dal Grischun e preschentada ier a la pressa, dat ina invista en quai ch’ins ha cuntanschì sin quest sectur. Per questa retschertga han ins dumandà cun in questiunari 931 giuvenils dal 10avel onn da scola ch’han absolvì er il 9avel onn da scola en il Grischun. Ins ha vulì avair indicaziuns davart l’organisaziun ed il cuntegn da l’instrucziun, enconuschientschas dals giuvenils pertutgant quellas dus tematicas, lur ideas, giudicaments e giavischs. Dretgas discrepanzas tranter giuvens e giuvnas Ils resultats preschentads a la pressa mussan tenor Susanna Siegrist Moser, manadra da la cussegliaziun per dumondas da famiglia, sexualitad e gravidanza, ed Andrea Menn, manader da l’Agid grischun cunter AIDS ch’ina gronda part dals giuvenils grischuns, dentant betg tuts (quai vul dir var 10% dals giuvenils interrogads), han survegnì in’educaziun sexuala ed in’instrucziun encunter AIDS. En bleras scolas vegnia impundì memia pauc temp per domadus secturs d’instrucziun. L’educaziun sexuala succedia en emprima lingia en la transmissiun da savida Savens vegnia dà memia pauca paisa als sentiments ed a las dumondas socialas sco p.ex. a la violenza sexuala ed a l’abus da l’integritad sexuala da creschids u d’uffants. Gist en quest sectur sa mussan tenor Siegrist Moser malgrà ina gronda savida generala dretgas discrepanzas tranter giuvens e giuvnas. Las giuvnas hajan ina savida pli profunda ed exacta en dumondas sexualas, tar ils giuvens sajan savens anc adina avant maun tscherts clischés antiquads sco p.ex. ch’ina dunna na possia vegnir en speranza sch’ella n’haja betg in orgassem. Scolasts surdumandads? A blers interrogads haja parì -uschia Siegrist Moser- che lur persuna d’instruc- La cumissiun dad Aids cun il cusseglier guvernativ Joachim Caluori (amiez). ziun saja surdumandada per tractar quests temas. Perquai sa manifesteschia cleramain il giavisch da consultar persunas d’ordaifer sco in spezialist d’in post da cussegliaziun, ina media u in medi (en questa succesiun). Il pli negativ saja vegnida taxada l’educaziun sexuala sco part da l’instrucziun religiusa. Sin il sectur dad AIDS na dettia tenor Menn naginas differenzas significativas tranter las schlattainas. Mancanzas da savida existian en emprima lingia tar ils temas tabuisads sco sex oral ed anal u er charezza homosexuala. Bleras persunas d’instrucziun hajan evidentamain difficultads da tractar quests temas. Quests resultats relativamain buns sin il sectur da la savida na sajan dentant nagin motiv per betg far quitads, perquai che - tenor l’experientscha- il cumportament na vegnia betg dictà mo da la savida. Aspects socials (p.ex. cumpetenza communicativa) e persunals sajan fitg impurtants. Ma gist per quests aspects haja la retschertga tratg a glisch mancanzas considerablas. 11 recumandaziuns Che a basa dals resultats da la retschertga haja la gruppa da lavur formulà 11 recumandaziuns ha relatà Christian Sulser, manader dal post da lavur pedagogica dal departament d’educaziun dal Grischun. La recumandaziun 1 p.ex. giavischa l’integraziun da l’educaziun sexuala e la prevenziun cunter AIDS sco materias obligatorias en ils plans d’in- FOTO T. DEFILLA strucziun da las scolas popularas e dals progimnasis resguardond expressivamain er temas sco «violenza sexuala» ed «educaziun tenor la schlattaina». La recumandaziun 3 vul ch’en la scolaziun da tut las persunas d’instrucziun sajan d’integrar l’educaziun sexuala e la prevenziun cunter AIDS en ils curriculums. E la 9avla recumendaziun giavischa ch’il chantun procuria per l’instituziun ed il manaschi d’in post spezialisà per pedagogia sexuala. Per questa recumandaziun ha cusseglier guvernativ Joachim Caluori mussà bler’incletta. Tenor el saja quai en l’interess da la giuventetgna da metter a disposiziun las finanzas per in tal post tant dal chantun sco era da las regiuns e da las vischnauncas. L’emprim premi da Grischun-Vacanzas per Dirk von Gehlen Ils victurs da la concurrenza per futurs schurnalists davart viadis ■ (anr) Cun ina reportscha davart il boom da Heidi a Maiavilla è Dirk von Gehlen vegnì plazzà da la giuria sin l’emprim rang. El ha 23 onns e studegia schurnalissem a Minca. Sin plaz dus e trais da questa concurrenza tranter schurnalists, che descrivan viadis, figureschan Till Hein, Basilea, e Cataria Rieger, da Minca. GrischunVacanzas ha gì scrit ora il favrer 1998 questa concurrenza. La surdada dals premis ha gì lieu dacurt a San Murezzan. «Ils texts, cun ils quals la giuria ha gì da s’occuppar eran plain vita.» Quai ha Peter Linden, commember da la giuria, constatà en sia laudatio. Consequentamain sa differezieschian els fitg dal tradiziunal e deplorablamain fitg derasà schurnalissem davart viadis. Lez tgiria e cultiveschia sias clischas che na fetschian mal a nagin, ma che n’animeschian era betg insatgi. En preschientscha da plirs commembers da la giuria han ils trais purtaders da l’emprim premi da promoziun per schurnalists davart viadis retschavì a San Murezzan dacurt ils premis en daners ed ils documents correspundents. Ils victurs Sin plaz in ha la giuria cun ses 8 commembers mess la reportascha «Am liebsten Gäste, die man nicht sieht», publitgada da Dirk von Gehlen, da Minca, en la «Frankfurter Rundschau.» Il giuven autur descriva en ses text las stentas targlinantas dals responsabels da Maiavilla per commerzialisar turisticamein il mitus da Heidi. «Quei che Dirk descriva è sulettamein pussaivel pervi da sia versadadad schurnalistica,» argumentescha Peter Linden en sia laudatio. El cuntinuescha:»El ha stgavà en ils archivs e tschertgà il cunflict latent. El n’è betg stà cuntent be cun restar a la surfatscha. La retschertga profunda ha dà al tema isà actualitad dal di. Per ses text ha Dirk survegnì a San Murezzan il premi da 3’000 frs. ed il document latiers. «Nach der Schnäppchenjagd ein Glas «Pistensau’»: Quai è il titel da la reportascha che Till Hein, da Basilea, ha publitgà en la «Weltwoche» e vegnì persu- enter en il segund rang. En ses text descriva Till Hein il vitg alpin da Samignun, nua ch’ins na paja nagina duana, che tschertga dentant ideas co emplenir stad ed atun ils letgs vids. Il spezialist Linden vesa en questa story critica e retschertgada nagin cuntrast vers ina reportascha da viadi. «Betg pervi da las pitschnas malgulivezzas, mabain gist per questas vuless jau ir là ina giada», constatescha Linden. Till Hein è vegni distinguì cun 2000 frs. per quest text. In text contemplativ davart ina destinaziun quieta ha Catarina Rieger, da Minca, furnì e gudagnà il terz premi. «In dünner Hohenluft zum eigenen Ich finden» è in viadi en la autsituada vallada d’Avras, publitgà en la «Süddeutsche Zeitung.». Ad ella èsi reussì da dar access a carstgauns che han fatg atras ina vita interessanta. Uschia sa clomi en la laudatio. Il terz plaz è dotà cun 1000 frs. Giuria fitg cumpetenta Per la valitaziun dils indesch texts publitgads entaifer il termin fixà, èsi stà pussaivel dad engaschar schurnalists re- nomads davart viadis da la Svizra e da la Germania. La Svizra era represchentada cun Margrit Sprecher (Die Weltwoche), Werner Ehrensperger (Neue Zürcher Zeitung) e Gieri Spescha (Grischun-Vacanzas). Rosemarie Noack (die Zeit), Herbert Fritz (Frankfurter Rundschau), Joachim Negwer (ADAC Reisemagazin), Manfred Schröder (Süddeutsche Zeitung) e Peter Linden (docent a la scola auta tudestga per schurnalists a Minca) han cumplettà la giuria. Ils texts èn vegnids valitads tenor ils suandants criteris: «Chattar il tema, retschertga, disposiziun formala sco era linguatg e stil.» *I vegn cuntinuà Il Premi grischun per promover futurs schurnalists da viadi duai daventar ina instituziun. Grischun-Vacanzas, l’organisaziun turistica da tetg dal chantun da vacanzas da la Svizra, vegn a scriver ora per la segunda giada il schaner/favrer 1999 il premi en Svizra, Germania ed Austria. Il seminari da retschertgar per ils participants ha lieu la fin da zercladur 1999. Reglas da giug La pagina dallas «opiniuns» ei ina plattaforma d’opiniuns per lecturas e lecturs davart temas d’interess general. Pli cuorta che l’opiniun ei e pli gronda che la schanza ei ch’ella vegni era publicada. Contribuziuns anonimas ni multiplicadas e contribuziuns cun cuntegn diffamont vegnan buca publicadas; tut tenor damonda la redacziun dalla cunterpartida ina posiziun. Las contribuziuns vegnan adina publicadas cul num entir. La redacziun decida davart la tscharna e schebein la contribuziun sto vegnir scursanida ni buc; la redacziun meina negina correspondenza e fa negins telefons. Brevs da lecturs che serefereschan sin ina contribuziun cumparida en La Quotidiana ston menziunar il tetel ed il datum da cumpariziun da quella contribuziun.